Pernille Blach Hansen (S), 2004-12-07:
Jeg må sige, at da jeg hørte den første del af ministerens tale, var jeg sikker på, at der var sket en fejl med talepapiret, og at ministeren havde fået talen med fra det pressemøde, der blev afholdt i går om PISA-undersøgelsen.
Hvis den del af ministerens tale var blevet udsat for en test i problemløsning fra PISA, var ministeren dumpet på misforstået emne, for vores forespørgsel her i dag handler jo netop om de gerninger, regeringen har gjort.
Det kom ministeren så lidt mere ind på i den sidste del af sin tale, der dog ikke fyldte så meget som PISA-delen, men det er så en prioritering fra ministerens side.
Det, vi undrer os meget over fra Socialdemokratiets side, er, at regeringen ikke i højere grad ser uddannelse som noget positivt i sig selv.
For os er uddannelse det, der sætter folk fri, det, der giver os mulighed for at forme vores eget liv og tage aktivt del i samfundslivet.
Vi vil gerne uddanne til andet og mere end bare at forbedre konkurrenceevnen.
Vi mener faktisk, at uddannelse har værdi for det enkelte menneske, og vi vil især gerne sætte fokus på dem, der har mindst uddannelse eller er i fare for at falde ud af vores uddannelsessystemer.
Jeg synes, at jeg med ministerens besvarelse i dag bare har fået bekræftet, at regeringen alene diskuterer uddannelse, når det drejer sig om konkurrenceevne eller det, der er erhvervskompetencegivende: hurtigst muligt igennem på det højest mulige niveau og flest muligt igennem.
Men hvad så med dem, der ikke kan klare det?
De, der har brug for en lidt anden vej, en lidt alternativ indgangsvinkel, lidt mere hjælp, får hele tiden smækket døren i hovedet af regeringen.
De kan ikke længere tage den fri ungdomsuddannelse, ministeren gennemfører nu begrænsninger på produktionsskoler, som rammer præcis den samme målgruppe, pr. 1. januar er store dele af skolepraktikken forsvundet, og regeringen har bebudet begrænsninger for 10. klasse.
Det er de unge, der ellers ville have mest brug for en hjælpende hånd, som hele tiden får begrænset deres muligheder, og jeg synes, det klinger meget hult, når ministeren også her i dag står og taler om regeringens vision om, at alle unge skal have en ungdomsuddannelse, når det står sort på hvidt, at de initiativer, regeringen tager, trækker i den stik modsatte retning.
Og hvis de unge, der så ikke får en ungdomsuddannelse, går hen og bliver voksne uden at have fået en uddannelse og skal tage voksen- og efteruddannelse senere hen, kan de se frem til brugerbetaling, for brugerbetalingen på uddannelse er de sidste 3 år steget med 33,8 pct.
Det er temmelig meget, og det har også resulteret i, at der er forsvundet over 106.000 kursusuger på voksen- og efteruddannelsen de seneste 3 år.
Der er sket besparelser, der er sket forringelser, der er skåret ned, og derfor er det, ministeren står og siger i dag, mest af alt hule ord og tomme paroler.
Virkeligheden er en anden.
Det er også derfor, vi for 3 måneder siden havde 35.000 elever og studerende, der stod på Slotspladsen og protesterede.
Desværre var ministerens eneste svar til dem en opsang og et forsøg på at råbe dem på plads, og jeg vil sige, at det ikke lykkedes særlig godt.
I Socialdemokratiet vil vi gerne en helt anden vej.
Vi vil gerne anlægge et meget bredere syn på uddannelse, vi tror ikke på, at man kan spare sig til en bedre fremtid.
Der skal investeres både penge og politiske kræfter i det her område, især med hensyn til dem, der har mindst uddannelse i forvejen.
Derfor er der brug for en kraftig styrkelse af hele uddannelsessystemet, en ny kurs: Drop grønthøsteren på uddannelsesområdet, lav nye flerårsaftaler med uddannelsesinstitutionerne med krav om mere og bedre uddannelse, genindfør uddannelsesgarantien for unge, så unge ikke fra 1. januar risikerer ikke at kunne gøre en erhvervsuddannelse færdig, fordi der ikke længere er skolepraktik.
Det er et svigt af de tusind af unge, der her kommer i klemme.
Og drop så brugerbetalingen på voksen- og efteruddannelse, som regeringen har indført, og lav en langsigtet plan for, hvordan vi får alle unge med, sådan at alle unge i fremtiden får en kompetencegivende uddannelse.
Det skal bare være en plan, der øger mulighederne i stedet for at gøre det modsatte, hvilket regeringen desværre er i gang med i øjeblikket.
Der er nok at tage fat på, men jeg må sige, at jeg med ministerens besvarelse i dag kun er blevet bekræftet i, at regeringen på det her område heller ikke er sig sit ansvar voksent.
Jeg vil gerne på vegne af Socialdemokratiet, SF, Det Radikale Venstre, Kristendemokraterne og Enhedslisten have lov at oplæse følgende
have lov at oplæse følgende: Forslag til vedtagelse »Viden øger hvert enkelt menneskes muligheder for at forme sit eget liv og deltage aktivt i samfundslivet og er i stigende grad en konkurrenceparameter.
Derfor er det helt afgørende for Danmarks fremtidige vækst, velstand og velfærd samt en fortsat udvikling af demokratiet, at den danske befolkning er veluddannet, samt at ‘livslang læring’ foregår på alle uddannelsesniveauer.
På den baggrund opfordrer Folketinget regeringen til at arbejde for: – et bredere syn på uddannelse end alene at værdsætte det, der direkte er erhvervsrettet eller kompetencegivende, – at sikre et bredt uddannelsesudbud for alle, især dem, der i forvejen har mindst uddannelse, – at udvikle optagelsessystemet til de videregående uddannelser med henblik på, at den enkeltes samlede kompetence er udslagsgivende og ikke kun eksamenskarakterer, – at stoppe nedskæringerne på uddannelse, – at nedsætte brugerbetaling på uddannelse, og – at afgive en redegørelse i foråret 2005 om årsagerne til faldet i unges uddannelse.«